Predkladacia správa

Uznesením vlády SR č. 416/2006 bolo dňa 10. mája 2006 schválené „Priebežné vyhodnotenie plnenia Národnej politiky pre elektronické komunikácie za rok 2005“. V bode B.1. tohto uznesenia bola ministrovi dopravy, pôšt a telekomunikácií uložená úloha v termíne do 30. apríla 2007 predložiť na rokovanie vlády priebežné vyhodnotenie plnenia Národnej politiky pre elektronické komunikácie za rok 2006.

Národná politika pre elektronické komunikácie stanovuje na najbližšie roky stratégiu rozvoja elektronických komunikačných sietí a služieb na Slovensku najmä v oblasti zdokonalenia právneho rámca, posilnenia nezávislého regulačného orgánu, rozvoja súťažného prostredia, zabezpečenia a ochrany práv koncových užívateľov, podpory rozvoja služieb informačnej spoločnosti a medzinárodnej spolupráce.  

Základným strategickým cieľom Národnej politiky pre elektronické komunikácie je uspokojovanie potrieb slovenskej ekonomiky, požiadaviek fyzických a právnických osôb       a záujmov štátu na zabezpečenie kvalitných, spoľahlivých a široko dostupných služieb elektronických komunikácií v rozsahu zodpovedajúcom vyspelým štátom Európskej únie       a začlenenie Slovenskej republiky do informačnej spoločnosti 21. storočia. Plnením jej záverov má Slovenská republika možnosť využívať kvalitné a cenovo dostupné komunikačné služby. Národná telekomunikačná politika poskytuje rozhodujúce impulzy na dosiahnutie týchto cieľov stimuláciou súťaže na trhoch s elektronickými komunikáciami.

Zámerom predkladaného materiálu je komplexné hodnotenie plnenia kľúčových úloh vyplývajúcich z Národnej politiky pre elektronické komunikácie. Súčasťou predkladaného materiálu sú aj prílohy, ktoré formou vybraných ukazovateľov (príloha 1) a zoznamom legislatívnych úprav, všeobecných povolení a cenových opatrení, ktoré boli vydané v súlade so zákonom č. 610/2003 Z. z. o elektronických komunikáciách v znení neskorších predpisov (príloha 2), podávajú obraz o vývoji a súčasnom stave trhu elektronických komunikácií nielen na úrovni národnej, ale i na úrovni medzinárodnej.

Hodnotenie Národnej politiky pre elektronické komunikácie sa opiera aj o poznatky a závery 12. implementačnej správy o regulačných nariadeniach a trhu v oblasti elektronických komunikácií, ktorú zverejnila Európska komisia 29. marca 2007.

Predkladaný materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.